### NN 65/2017 (7.7.2017.), Odluka o gradskim porezima Grada Vrgorca

Grad Vrgorac

1547

Na temelju članka 35. stavka 1. točke 2. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05 109/07, 125/08, 36/09, 150/11, 144/12, 19/13 i 137/15), članaka 20. i 42. Zakona o lokalnim porezima (»Narodne novine« broj 115/16) te članka 34. Statuta Grada Vrgorca (»Vjesnik« – službeno glasilo Grada Vrgorca 6/09, 2/13 i 5/14), Gradsko vijeće Grada Vrgorca na 1. sjednici, održanoj dana 21. lipnja 2017. godine donosi

ODLUKU

O GRADSKIM POREZIMA GRADA VRGORCA

I. TEMELJNE ODREDBE

Članak 1.

Odlukom o gradskim porezima Grada Vrgorca (u daljnjem tekstu: Odluka) utvrđuju se vrste poreza koji pripadaju Gradu Vrgorcu, obveznici plaćanja, stope i visina poreza te način obračuna i plaćanja gradskih poreza.

II. VRSTE POREZA

Članak 2.

Gradu Vrgorcu pripadaju sljedeći porezi:

1. prirez porezu na dohodak

2. porez na potrošnju

3. porez na korištenje javnih površina

4. porez na nekretnine

Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Grada Vrgorca, sukladno odredbama Zakona o lokalnim porezima (»Narodne novine«, broj 115/16), Zakona o porezu na dohodak (»Narodne novine« broj 115/16) i Pravilnika o porezu na dohodak (»Narodne novine«, broj 1/17).

Prirez porezu na dohodak prihod je Grada Vrgorca.

Članak 4.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

Prirez porezu na dohodak plaća se po stopi od 10% na osnovicu iz članka 4. ove Odluke.

Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Grada Vrgorca.

Članak 7.

Obveznici poreza na potrošnju iz članka 6. ove Odluke su fizičke i pravne osobe koje pružaju ugostiteljske usluge na području Grada Vrgorca.

Članak 8.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 2. ovog članka, porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec.

Obrazac iz stavka 3. ovog članka podnosi se nadležnoj ispostavi Porezne uprave na način propisan Zakonom o lokalnim porezima.

Članak 9.

Porez na potrošnju plaća se po stopi od 3% i prihod je Grada Vrgorca.

Porez na korištenje javnih površina

Članak 10.

Porez na korištenje javnih površina plaća se po stopi od 10% od iznosa zakupnine za tu površinu.

Obveznici poreza na korištenje javnih površina su pravne ili fizičke osobe koje koriste javne površine.

Pod javnom površinom razumijevaju se prostori na trgovima, pločnicima i drugi javni prostori koji se izdaju u zakup temeljem natječaja ili drugog odgovarajućeg akta o davanju u zakup javnih površina.

Rješenje o razrezu poreza na korištenje javnih površina donosi nadležna Porezna uprava u roku od 15 dana od dana primitka Ugovora o davanju u zakup javne površine.

Jedinstveni upravni odjel Grada Vrgorca dužan je u roku 15 dana od dana sklapanja Ugovora o davanju u zakup javne površine isti dostaviti nadležnoj Poreznoj upravi.

Članak 11.

Porez na korištenje javnih površina plaća se u roku 15 dana od dana dostave Rješenja o utvrđivanju poreza.

Porez na nekretnine

Članak 12.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uređuju se posebnom odlukom Gradskog vijeća Grada Vrgorca, sukladno odredbama Zakona o lokalnim porezima.

III. PROVEDBENE ODREDBE

Članak 13.

Poslovi utvrđivanja, evidentiranja, nadzora i naplate prireza porezu na dohodak, poreza na potrošnju i poreza na korištenje javnih površina prenose se na Ministarstvo financija – Poreznu upravu Dalmacija, Ispostavu Sinj, u skladu s odredbama Zakona i Suglasnosti Ministarstva financija.

Poreznoj upravi za obavljanje poslova iz stavka 1. ovog članka pripada naknada u iznosu od 5% od ukupno naplaćenih prihoda.

Porezna uprava je dužna do 15. u mjesecu za prethodni mjesec, Gradu Vrgorcu dostavljati izviješće o utvrđenim i naplaćenim porezima.

IV. PREKRŠAJNE ODREDBE

Članak 14.

Protiv prekršitelja odredbi članka 4. stavak 4. i članka 9. ove Odluke, primijenit će se kaznene odredbe iz članka 56. Zakona o lokalnim porezima (»Narodne novine« broj 115/16).

Članak 15.

Postupak za izricanje kazne u prvom stupnju za prekršaje zbog povrede odredbi ove Odluke, odnosno zbog povreda odredbi Zakona o lokalnim porezima, pokreće, vodi te donosi rješenje o prekršaju nadležna ispostava Porezne uprave.

U slučaju nepravovremenog plaćanja obveza utvrđenih ovom Odlukom zaračunava se i naplaćuje zakonska zatezna kamata.

V. PRIJELAZNE I ZAVRŠNE ODREDBE

Članak 16.

Danom stupanja na snagu ove Odluke prestaje važiti Odluka o gradskim porezima Grada Vrgorca (»Vjesnik« – službeno glasilo Grada Vrgorca broj 6/01)

Članak 17.

Ova Odluka stupa na snagu osmoga dana od dana objave u »Narodnim novinama«, te će se objaviti u »Vjesniku« – službenom glasilu Grada Vrgorca.

Klasa: 021-05/17-01/64
 Urbroj: 2195/01-01/01-17-1
 Vrgorac, 21. lipnja 2017.

Predsjednik
 Gradskog vijeća
 Ljubomir Erceg, v. r.